सामाजिक चेतनाको विकास र प्रविधिको पहुँचले चिकित्सकलाई चुनौती पनि थपिएको बुझेका छन् उनले । नयाँ जमानाका बिरामीलाई ‘ट्याकल’ गर्न पूरानो अनुभव र त्यही समयको अध्ययन काफी नहुने उनको बुझाइ छ । ‘त्यो समय हामीले जे औषधि लेख्यौं र जे उपचार विधि भन्यौं बिरामी केही नबोली जान्थे । अहिले औषधिपिच्छे यो किन ? के–का लागि ? कसरी काम गर्छ ? सम्मका प्रश्न गर्छन् । तुरुन्तै गुगलमा सर्च गरेर फेरि प्रश्न गर्न आइपुग्छन्,’ उनले अनुभव बाँडे ।
